Foto’s: Bokke se ‘tweede bestes’ pure goudFoto: GB Jordaan Vergeet maar voorlopig van die Springbokke se sogenaamde tweede span. Die spelers wat Saterdag op Ellispark in die Rugbykampioenskap die Wallabies se tjank met 35-17 kafgedraf het, is daar omdat hulle hul plekke verdien. Is daar ander spelers, dis nou benewens die spelers wat reeds in Nieu-Seeland is om die All Blacks aanstaande Saterdag in Wellington te pak, wat beter as Saterdag se Bokke is? Dalk een of twee ongelukkiges hier en daar, maar ek twyfel sterk. Daar was vooraf in sekere kringe klagtes oor die samestelling van die span, dat van die spelers verroes sou wees, dat van hulle te lanklaas gespeel het, dat die nuwelinge dalk nie die mas sou opkom nie. Foto: GB Jordaan En ja, daar was soms ŉ oorywerigheid, soms het die Wallabies gans te maklik deur die verdedigingslinie gebreek, daar was ŉ gebrek aan dissipline soos met André Esterhuizen se geel kaart vir ŉ gevaarlike duikslag op Jack Maddocks, maar in die geheel beskou kan ŉ mens redelik tevrede voel, veral as jou tweede span só speel. Dit was nie volmaak nie; baie mense sal sê dis net die Wallabies, wag maar vir aanstaande week vir die All Blacks. Maar gee Saterdag se Bokke die eer wat hulle toekom; gee hulle ŉ kloppie op die skouer, want die grondslag is na alle waarskynlikheid gelê. Onthou, in Wêreldbekerjaar moet jy twee spanne hê wat mekaar kan aanvul, spelers wat kan roteer, spanne wat mekaar kan druk. Foto: GB Jordaan Dis waar die nuweling Herschel Jantjies uitgetroon het, waar Lood de Jager soos ŉ beer gespeel het, waar Cobus Reinach ook baie flink was, en Elton Jantjies, wanneer hy die dag raak korrel, van die beste stelskoppers is. Wat dui die statistieke aan? Dat die Bokke vyf drieë (vir ŉ bonuspunt) teenoor die Wallabies se twee gedruk het, dat hulle ŉ rapsie verder (304 m teenoor 299 m) met die bal gevorder het, dat hulle die bal 136 keer teenoor die Wallabies se 142 aangegee het, dat hulle 113 keer verdedig het, maar 26 duikslae gemis het, teenoor die Wallabies se 117 duikslae waarvan hulle 16 verbrou het. Die Bokke het ook meer geskop (26 keer teenoor 16), maar takties is die Wallabies onder druk gehou. Foto: GB Jordaan Kan ŉ mens met dié Springbokspan nou al oorlog toe gaan? Dis te vroeg in die seisoen, daar is nog baie om aan te werk, maar hoekom sal ŉ mens kla wanneer jou netbalspan se slae teen die Aussies gewreek is? Puntemakers: Suid-Afrika 35 (14): Drieë: Herschel Jantjies (2), Lood de Jager, S’busiso Nkosi, Cobus Reinach. Doelskoppe: Elton Jantjies (5). Australië 17 (10): Drieë: Dane Haylett-Petty, Kurtley Beale. Doelskoppe: Bernard Foley (2). Strafdoel: Foley.